ЛОВЧАНСКО ЧИТАЛИЩЕ „НАУКА-1870 г.” – ЛОВЕЧ

5500 гр. Ловеч, ул. „Търговска” № 49 E-mail: [nauka135@abv.bg](mailto:nauka135@abv.bg) тел.: 068/604 203

ДОКЛАД

ЗА ОСЪЩЕСТВЕНИТЕ ЧИТАЛИЩНИ ДЕЙНОСТИ ОТ ЛОВЧАНСКО ЧИТАЛИЩЕ „НАУКА-1870 Г.” В ИЗПЪЛНЕНИЕ НА ПРОГРАМАТА ЗА ЧИТАЛИЩНА ДЕЙНОСТ ПРЕЗ 2022 ГОДИНА

Винаги сме приемали читалищата като специфичен сегмент със своя особена мисия в общия културен, образователен и социален живот на общността, в която развиват дейността си. Като част от читалищната общност Ловчанско читалище „Наука-1870 г.“ продължава да дава своя принос в културния живот на Ловеч като развива дейностите, с които е разпознаваемо в обществения живот на града. Имаме и отстояваме дългогодишния си опит и капацитет за работа в партньорство със социални, образователни и културни институции. Екипът от специалисти, работещ в читалището, е с компетентност и опит в реализирането както на ежедневните си задачи, така и на по-големи културни проекти. Считаме, че в процеса на реализацията на професионалната, любителската художествено-творческа и концертна дейност най-значима е ролята и мястото на екипа. При нас той е от квалифицирани специалисти – преподаватели, актьори, художествени ръководители с опит, творчески заряд и амбиция за постигане на високи цели и ниво на всички културни изяви. Те създават културен продукт, търсен и обичан от хората.

В програмата за дейност през 2022 година си поставихме като основна цел тя да бъде насочена към възстановяване на обема дейности от 2019 година. Тази програма беше структурирана на базата на натрупания вече опит за работа със свити бюджетни параметри предвид силно ограничените възможности за собствени приходи. В обсега на нашето внимание винаги е бил стремежът да откроим тенденциите, да разсъждаваме за перспективата и социалната реализация на създавания в читалището културен продукт в конкурентната градска среда, в която развиваме своята културна дейност**.**

Съществен момент в успешното развитие на читалищата е тяхното финансиране. Действащият механизъм на планиране на държавната субсидия, която обезпечава разходите само за ФРЗ и осигуровки на щатния персонал е спорен, затова настоятелството винаги е обръщало особено внимание на политиката за увеличаване на собствените приходи. Те и през изминалата година бяха ограничени поради рестрикциите, които бяха в сила в работата на читалищата. Продължихме да отстояваме клаузите на Закона за народните читалища и Устава на Ловчанско читалище „Наука-1870 г.” за равен достъп до дейности и услуги, извършвани от читалището без разлика.

Основните дейности, които развивахме в изпълнение на програмата и нейните цели бяха Музикална школа, Куклен театър, Музикален театър, Смесен хор „П. Пипков“, Дамска вокална формация „Аойда“, Детска вокална формация „Пееща дъга“ , Детска вокална формация за народно пеене. Всички те всеотдайно се включиха в организираните концерти и представления и така успяхме да върнем в 73 % измеримите си постижения от 2019 година в тази им част на брой продадени билети за спектакли и брой концерти. Освен тези основни дейности и техните изяви, читалището се включи активно в дейностите по културния календар на Община Ловеч.По наша преценка въпреки ограниченията, през 2022 година наистина направихме всичко, което беше възможно за възстановяване на обема на дейността. Реагирахме адекватно на променящите се условия, нито за момент не подценихме ковид-мерките, и в същото време бяхме отговорни към дейността, към децата, които обучаваме и публиката, която

имаме. В този аспект резултатите от всичко, което успяхме да постигнем, са приемливи. Оценяваме като успех най-вече това, че запазихме основните дейности и работихме във всеки възможен момент.

Знаем, че до голяма степен нашата дейност се оценява по сценичните изяви, че няма как ежедневната ни работа да бъде измерена и предадена, а в най-голяма степен тя а основата на всичко, което случваме като измерим резултат на сцената.

В цифри резултатите от работата през 2022 година оценяваме като много добри, а те изглеждат така:

* Професионални формации – 3
* Брой зрители / продадени билети / - 19 182 бр.
* Брой представления **-** 239
* Брой ученици в Музикалната школа - 102
* Постоянно действащи любителски състави – 4
* Брой участници в любителските състави – 101
* Брой получени награди от международни изяви – 1
* Брой концерти, представящи дейностите ни –26
* Реализирани проекти – 4 От тях: Реализиран 1 проект – по програма „Култура”-

реализирана постановка на Кукления театър - „Безценното камъче”. Реализирани 3 проекта по културния календар на Община Ловеч – от тях два самостоятелни – „Любимите песни на Апостола“ с участието на Квартет „Светоглас“ – посветен на годишнината от гибелта на Левски; Великденски фестивал на детската песен „Пеещо яйце“ със специалното участие на композитора Хайгашод Агасян; Проект „Заедно на спектакъл“ в партньорство с Фондация „Глобална инициатива в психиатрията“ и изразяващ се в организирането на посещения на спектакли за потребителите на социалните услуги „Дневен център“ и Защитено жилище за хора с ментални проблеми

Трудности в дейността си читалището, разбира се, имаше и през 2022 год. – но такива изпитаха и всички, които се занимават с читалищна дейност – най-вече трудности, свързани със забраната за групови занимания, което рефлектира и върху планираната концертна дейност. Всичко това се отрази на работата на хоровата и детските вокални формации, които спряха репетиции за повече от 4 месеца, но за радост това вече е история и през април дейността беше напълно възстановена. Проблем беше и организирането на представления предвид факта, че имаше забрани да ползваме училищни и на детски градини зали и въпреки всичко това успяхме да постигнем забележителните 19 хиляди зрители. Все пак оценяваме това, че имахме късмета част от основните ни дейности – работата на театралните формации и музикалната школа да не попаднат в обхвата на заповедите за преустановяване на дейност, което обаче не беше за сметка на каквото и да било пренебрегване на мерките за здравословни и безопасни условия на труд.

Проблем продължи да бъде и планирането на работата за повече от две–три седмици, но въпреки ситуацията, в която се намирахме, се опитахме и до голяма степен успяхме да не спрем работа.

С утвърдилите се с качеството си форми на дейност, които развиваме - обучение по музикални инструменти, театрални спектакли, форми на любителско творчество, концерти, читалището доколкото беше възможно, успя да зарадва гражданите на Ловеч чрез създаване на оптимални условия, за да могат да реализират част от потребностите си за лично участие в творчески процес, да получат качествено обучение по музикален инструмент, да съпреживеят постиженията на участниците в дейностите на читалището. През отминалата година собствените ни приходи бяха ограничени, но получените резултати, съпоставени с равностойните ни читалища в страната по обем

дейност, икономическа среда, в която работят, както и финансиране, дават основание за отчитане на добри показатели и изпълнени цели. Все пак успяхме да задържим своята

относителна финансова устойчивост, въпреки реалните трудности, пред които бяхме изправени. Проблем бяха и са високите цени на ел. енергията и природния газ. С около 10 % по-малко ефективни бяха пътуванията на театралните формации предвид високите цени на горивата, невъзможността за вдигане на цените на билетите, намалелия брой деца навсякъде, където представяме спектаклите си. Има и нещо добро – след дългото отсъствие не ни бяха забравили и навсякъде очакваха нашите приказки.

Музикалната школа ще посрещне своята 70-годишнина с относително постоянен брой обучаващи се деца. И имаме самочувствието да кажем, че тя продължава да е мястото, което прави с децата първите стъпки в музиката и им разкрива нейния красив, универсален и вдъхновяващ смисъл. Не на последно място трябва да подчертаем и социално приемливата цена, на която се извършва това обучение, въпреки трудностите, които изпитваме при издръжката на дейностите. Запази се тенденцията децата на Ловеч не само да направят първите си стъпки в музиката, а и да останат и да завършат пълния седемгодишен курс на обучение в школата. Не допуснахме компромиси с качеството на обучение и популяризирането на музиката, което изцяло е заслуга единствено на отговорното поведение и работа, както и на качествата, които притежават преподавателите в школата.За поредна година отчитаме тази част от работата на читалището като успешно изпълнена мисия. Създадохме оптимални условия всяко дете от града, което усеща в себе си желание, да намери реализация на своя музикален потенциал. В момента в школата работят учебни класове по специалностите пиано, акордеон, китара, флейта, народно пеене, от месец февруари и поп и джаз пеене. Обучението продължава да се провежда по два индивидуални учебни часа седмично, а учебните срокове да завършват с класови концерти на децата. Запазихме и броя на учениците си в т.нар. „изнесено обучение” – в детските градини. Това продължава да е добра формула за ранно откриване на музикалните способности на децата, както и изпълнение на социалната ни функция да стигнем до всяко от тях без това да затруднява родителите. Общия брой изяви на Музикалната школа като концертна дейност е десет, всяка от които привлече добър брой слушатели. През 2022 година Теодор Басарски от класа по акордеон участва в Международния акордеонен конкурс в Нови пазар и спечели първо място. Компенсирахме прекъсванията в работата по обективната и известна вече причина с удължаване на учебната година.

Двете театрални формации по традиция имат много богат репертоар, включващ арабски приказки , Братя Грим, Андерсен, Шарл Перо, А.С. Пушкин, народни приказки. През изминалата година бяха реализирани две нови постановки – „Трите прасенца“ и „Безценното камъче“- постановка финансирана от Общински фонд „Култура“ на Община Ловеч. Продължихме традицията всеки четвъртък да е ден на спектакъл за ловешките деца. И през тази година организирахме коледни спектакли за детската публика. Изиграни са двеста тридесет и девет представления, което предвид условията оценяваме като добър резултат. Обстановката и многобройните ограничения не позволиха да имаме обичайната си публика, и както вече беше подчертано, имахме трудности при представленията в и извън Ловеч – най-често представяхме спектаклите си на открито, често се променяха дати и часове предвид атмосферните условия и всичко това продължи до отмяната на мерките през месец ноември.

Смесен хор „Панайот Пипков”, както е известно, е най-голямата любителска формация, която работи в читалището и има своите почитатели сред гражданството, но условията не позволиха той да работи нормално и беше формацията, която за най-дълго време преустанови репетиции заради ограниченията. Тази формация провеждаше репетиции във всеки момент, в който подобна дейност беше разрешена, но тези възможности не бяха много и концерт успяхме да направим едва в коледните празници. Надяваме се, през започналата година да бъде възможно тези концерти да са повече, защото всички участници в тази формация са готови за това, стига да се осигури един

нормален репетиционен процес. Диригент на хора е Теодора Николова, а корепетитор Валерий Хомяков.

Детската вокална формация „Пееща дъга” с ръководители Юлиана Близнакова и Ангелина Младенова е обичана читалищна формация, която все по-успешно утвърждава своя принос в културния облик на Ловеч. И нейната работа беше силно засегната от ограниченията, с многобройни спирания на репетиции. Въпреки това децата и техните ръководители във всеки възможен момент работиха, имат разнообразен репертоар, и са готови за концертни участия. Тази формация създаде и е основен участник в традицията Великденски фестивал на детската песен „Пеещо яйце”,

който след двегодишно прекъсване беше възстановен и през изминалата година, този

фестивал се състоя. Участниците в него бяха 103, специалният ни гост – Хайгашод Агасян направи преживяването на децата незабравимо.

Създадената съвместно с детска градина „Снежанка“ вокална формация за народно пеене с много прекъсвания продължава своята работа и се надяваме скоро да има своите нови изяви. Ръководител на формацията е Румяна Димитрова.

Читалището продължи традициите да отстоява класическата музика като своя кауза и през 2022 година **с**а реализирани четири концерта**.**

На основата на постигнатото ще продължим да надграждаме дейностите, насочени към младите хора чрез разширяване на обхвата на вече утвърдените форми за развитие на младите таланти и приобщаването на младата публика.

За нас, както и за всички читалища, това беше година на реализирани и нереализирани планове, но за съжаление понякога високия професионализъм и мотивацията на работещите и участващите в дейността са необходимото, но недостатъчно условие. Постижението ни е, че всички дейности и участващите в тях се съхраниха и към края на годината напълно възстановихме дейността.

Не мислим, че са много още нещата, които предвид ограниченията биха могли да бъдат направени, въпреки че читалището разполага с творческия потенциал за това. Оценяваме като успех постигнатото и всичките ни дейности продължават дейността си.

Настоятелството благодари на всички щатни служители, художествени ръководители, участници в дейностите и всички онези, които помогнаха да съхраним дейността и нейното качество, независимо от трудните условия, в които работихме.

ПРЕДСЕДАТЕЛ:

/п./ СТОЯН ГЕОРГИЕВ